3.
Správa o činnosti obecných polícií v Slovenskej republike za rok 2005 

Prijatím zákona č. 333/2003 Z. z., ktorým sa mení a dopĺňa zákon SNR č. 564/1991 Zb. o obecnej polícii v znení neskorších predpisov (ďalej len „zákon o obecnej polícii“), bol zavedený inštitút „Dohľad štátu nad činnosťou obecnej polície“. Úlohy vyplývajúce z dohľadu štátu nad činnosťou obecnej polície plní v rámci organizačnej štruktúry Ministerstva vnútra Slovenskej republiky (ďalej len „ministerstvo“) oddelenie dohľadu nad činnosťou obecnej polície odboru poriadkovej polície Prezídia Policajného zboru (ďalej len „oddelenie dohľadu“), ktoré vzniklo 1. januára 2004. V priebehu roka 2004 bolo uvedené pracovisko personálne aj materiálne dobudované. V súčasnosti je na oddelení dohľadu systemizovaných 5 tabuľkových miest príslušníkov Policajného zboru a 1 miesto zamestnanca. 

Vychádzajúc z vyššie uvedenej novely zákona o obecnej polícii bol dohľad štátu nad činnosťou obecnej polície zabezpečený uložením zákonnej povinnosti obciam a mestám (ďalej len „obec“), ktoré majú zriadenú obecnú políciu, do 31. marca každého roka predložiť ministerstvu správu o činnosti obecnej polície (ďalej len „správa“) za predchádzajúci kalendárny rok. V roku 2005 obce prvýkrát predložili ministerstvu správy, na ktorých základe ministerstvo vypracovalo prvú komplexnú „Správu o činnosti obecných polícií v Slovenskej republike za rok 2004“, ktorú vláda Slovenskej republiky vzala na vedomie na svojom 139. rokovaní dňa 6. júla 2005.  
  
Správa, ktorú obec predkladá ministerstvu, obsahuje tabuľkovú časť „Výkaz štatistických údajov správy o činnosti obecnej polície“ (ďalej len „výkaz údajov“) a opisnú časť.) S cieľom jednotného postupu pri spracovávaní správy a vyhodnocovaní štatistických výkazov jednotlivými obcami, ministerstvo v novembri 2005 zaslalo všetkým obecným políciám nové „metodické usmernenie (ďalej len „usmernenie“) k vyhláške Ministerstva vnútra Slovenskej republiky č. 532/2003 Z. z., ktorou sa  vykonávajú niektoré ustanovenia zákona Slovenskej národnej rady č. 564/1991 Zb. o obecnej polícii v znení neskorších predpisov“ (ďalej len „vyhláška“).

1. Činnosť ministerstva na úseku dohľadu štátu 
nad činnosťou obecných polícií

1.1 Počet obecných polícií 

Ministerstvo dostalo do zákonom stanoveného termínu správy od 147 obcí. Obce Žilina, Stupava a Malacky zaslali správu po zákonom stanovenom termíne a obec Veľký Šariš správu nezaslala. Vzhľadom na uvedené, ministerstvo spracovalo a zaslalo podnety na začatie správneho konania príslušným krajským riaditeľstvám Policajného zboru. Z uvedeného vyplýva, že v roku 2005 pôsobilo v Slovenskej republike 151 obecných polícií, čo je o jednu obecnú políciu menej ako v roku 2004. Z uvedeného počtu je evidovaných  7 v Bratislavskom kraji, 15 v Trnavskom kraji, 36 v Nitrianskom kraji, 17 v Trenčianskom kraji, 18 v Žilinskom kraji, 17 v Košickom kraji, 20 v Banskobystrickom kraji a 21 v Prešovskom kraji.)
V priebehu roka 2005 boli na ministerstvo doručené tri oznámenia o zrušení obecných polícií v obciach Marcelová, Zemianska Olča a Zvolenská Slatina. 

Obecná polícia Marcelová bola zrušená ku dňu 1. august 2005 všeobecne záväzným nariadením (ďalej len „nariadenie“) obce Marcelová. Vzhľadom na to, že uvedená obec si nesplnila zákonom uloženú povinnosť,) bol dňa 18. januára 2006 na Krajské riaditeľstvo Policajného zboru v Nitre podaný podnet na začatie správneho konania. V uvedenej súvislosti Krajské riaditeľstvo Policajného zboru v Nitre vydalo dňa 15. februára 2006 rozhodnutie o uložení pokuty) obci Marcelová vo výške 1000.- Sk. 

Obecná polícia Zemianska Olča bola zrušená ku dňu 30. september 2004 uznesením obecného zastupiteľstva v Zemianskej Olči zo dňa 20. septembra 2004, ktorého výpis bol na ministerstvo doručený dňa 22. februára 2005. Vzhľadom na to, že spôsob zrušenia uvedenej obecnej polície nebol v súlade so zákonom o obecnej polícii,) ministerstvo dňa 23. februára 2005 zaslalo upozornenie obci ako aj Okresnej prokuratúre v Komárne. Následne Okresná prokuratúra v Komárne podala protest prokurátora proti uzneseniu obecného zastupiteľstva v Zemianskej Olči zo dňa 4. marca 2005. 

Obecná polícia vo Zvolenskej Slatine bola podľa zistenia Krajského riaditeľstva Policajného zboru v Banskej Bystrici zrušená dňom 31. decembra 2004, čo však vo svojej správe za rok 2004 obec neuviedla.

V roku 2005 boli v Slovenskej republike zriadené 2 obecné polície, a to v Liptovskej Tepličke a Hrabušiciach. 

Obecná polícia v Liptovskej Tepličke bola zriadená nariadením obce Liptovská Teplička k 3. januáru 2005. 

Obecná polícia Hrabušice bola zriadená nariadením obce Hrabušice, schváleným dňa 29. apríla 2005 ku dňu 1. jún 2005. Vzhľadom na to, že obec Hrabušice si nesplnila zákonom uloženú povinnosť oznámiť ministerstvu do 30 dní od zriadenia obecnej polície povinné údaje,) dňa 15. augusta 2005 bol na Krajské riaditeľstvo Policajného zboru v Košiciach podaný podnet na preverenie skutočností o vzniku predmetnej obecnej polície. V rámci správneho konania bolo Krajským riaditeľstvom Policajného zboru v Košiciach upustené od uloženia pokuty.)

1.2 Ďalšia činnosť ministerstva

Okrem vyššie uvedených skutočností sa ministerstvo predovšetkým  spolupodieľalo na zabezpečovaní skúšok odbornej spôsobilosti príslušníkov obecnej polície) (ďalej len „skúšky spôsobilosti“) a na riadení, vykonávaní a kontrole odbornej prípravy príslušníkov obecnej polície (ďalej len „odborná príprava“). Pracovníci ministerstva sa v roku 2005 zúčastnili všetkých termínov skúšok spôsobilosti vo funkcii predsedov komisií.) Ďalšími členmi komisie boli príslušníci Policajného zboru zo Strednej odbornej školy Policajného zboru Bratislava a Krajského riaditeľstva Policajného zboru v Žiline. Ministerstvo v novembri 2005 vypracovalo a minister vnútra Slovenskej republiky v decembri 2005 schválil nový „Vzdelávací program odbornej prípravy príslušníkov obecnej polície“) s platnosťou od 1. januára 2006. 
 
Odborná príprava v roku 2005 prebiehala v piatich kurzoch v školiacich zariadeniach Mestskej polície hlavného mesta SR Bratislavy a Mestskej polície Žilina, ktorých sa zúčastnilo 134 príslušníkov obecnej polície. V školiacom zariadení Mestskej polície hlavného mesta SR Bratislavy odbornú prípravu absolvovalo v troch termínoch spolu 89 príslušníkov obecnej polície. Z uvedeného počtu v prvom termíne skúšky spôsobilosti vyhovelo 84 príslušníkov obecnej polície a v opravnom termíne vyhoveli traja príslušníci obecnej polície. Na opakovanej skúške spôsobilosti dvaja príslušníci obecnej polície nevyhoveli. V školiacom zariadení Mestskej polície Žilina absolvovalo odbornú prípravu v dvoch termínoch spolu 45 príslušníkov obecnej polície, pričom v riadnom termíne skúšky spôsobilosti vyhoveli všetci frekventanti kurzu. V školiacom zariadení Mestskej polície hlavného mesta SR Bratislavy jeden príslušník obecnej polície predčasne ukončil odbornú prípravu, pretože po vlastnom rozhodnutí ukončil pracovný pomer.

Ministerstvo v roku 2005 vydalo spolu 205 osvedčení o odbornej spôsobilosti príslušníkov obecnej polície (ďalej len „osvedčenie“), čo je o 51 viac ako v roku 2004. Z uvedeného počtu bolo vydaných 73 osvedčení na základe písomnej žiadosti príslušníkom obecnej polície) a 132 osvedčení na základe úspešného vykonania skúšky spôsobilosti.) 

2. Činnosť obecných polícií za rok 2005

V nasledujúcej časti správa obsahuje analýzu údajov získaných z výkazu údajov jednotlivých správ. Pre lepší prehľad sú štatistické údaje a ich komparácia uvedené v poradí, v akom sú usporiadané vo výkaze údajov.

2.1 Počet príslušníkov obecnej polície

V roku 2005 bol plánovaný počet príslušníkov obecných polícií 2 428, pričom skutočný počet príslušníkov obecných polícií dosiahol stav 2 197, čo predstavuje 90,4 %-nú obsadenosť tabuľkových miest. V porovnaní s rokom 2004 možno konštatovať, že skutočný počet príslušníkov obecnej polície je takmer totožný. Zo skutočného počtu príslušníkov obecnej polície je evidovaných 303 v Bratislavskom kraji, 227 v Trnavskom kraji, 305 v Nitrianskom kraji, 287 v Trenčianskom kraji, 290 v Žilinskom kraji, 296 v Košickom kraji, 232 v Banskobystrickom kraji a 257 v Prešovskom kraji. Pri uvedenom ukazovateli je nutné uviesť, že podľa informácií poskytnutých obecnými políciami, vo väčšine prípadov sú voľné tabuľkové miesta príslušníkov obecnej polície neobsadené z dôvodu nedostatku finančných prostriedkov obcí. 

V uplynulom roku obecné polície prijali spolu 184 príslušníkov obecnej polície a celkom 89 príslušníkov obecnej polície bolo prepustených. Právoplatne odsúdený za spáchanie úmyselného trestného činu bol jeden príslušník obecnej polície. 
Počet príslušníkov obecnej polície, ktorí sú držiteľmi osvedčenia je 2 169, čo znamená, že takmer 99 % príslušníkov obecnej polície je držiteľom osvedčenia. V predmetnej súvislosti boli obce, ktoré vykázali počty príslušníkov bez osvedčenia, požiadané o vyjadrenia sa k tejto skutočnosti. Zo získaných odpovedí vyplynulo, že väčšina príslušníkov obecných polícií je zaradená na najbližší termín kurzu odbornej prípravy, resp. ukončili kurz odbornej prípravy začiatkom roka 2006. U piatich príslušníkov obecných polícií sa nepredpokladá absolvovanie odbornej prípravy, pretože ide o technických a administratívnych zamestnancov a pomocný personál.

2.2 Sťažnosti na príslušníkov obecnej polície

	V roku 2005 bolo zaregistrovaných 357 sťažností na príslušníkov obecnej polície, čo je v porovnaní s rokom 2004 o 51 sťažností viac. Z uvedeného počtu bolo 18 sťažností vyhodnotených ako opodstatnených a 339 ako neopodstatnených. Výrazný 41 %-ný podiel    sťažností bol evidovaný, podobne ako v roku 2004, v Bratislavskom kraji. V súvislosti so sťažnosťami je potrebné uviesť, že činnosť obecných polícií je pod čoraz väčším dohľadom masovokomunikačných prostriedkov a verejnosti. O tomto fakte svedčí aj narastajúci počet žiadostí občanov, v ktorých žiadali ministerstvo o stanovisko k postupu príslušníkov obecnej polície. V tejto súvislosti je potrebné poukázať na skutočnosť, že ministerstvo podľa zákona o obecnej polícii nemá žiadne právomoci kontrolovať plnenie úloh a dodržiavanie zákonnosti postupu príslušníkov obecnej polície ani pri preverovaní sťažností na príslušníkov obecnej polície. Z uvedeného dôvodu sú takéto žiadosti zasielané späť na vybavenie obciam.

2.3 Zákroky, donucovacie prostriedky a útoky na príslušníkov obecnej polície
	
Príslušníci obecnej polície v roku 2005 vykonali spolu 254 904 zákrokov, pričom viac ako jednu tretinu zákrokov vykonali obecné polície z Bratislavského kraja. Príslušníci obecnej polície pri plnení úloh najčastejšie zasahovali proti narušovateľom verejného poriadku. Pri uvedenom počte vykonaných zákrokov je však potrebné uviesť, že zákon o obecnej polícii explicitne nedefinuje pojem „zákrok“ a jednotlivé obecné polície pristúpili k vyhodnoteniu tejto položky na základe vlastného právneho výkladu. V uvedenom počte sa tak môže premietať celá šírka postupov príslušníkov obecnej polície.
 
Príslušníci obecných polícií pri plnení úloh použili v 82 prípadoch zbraň a v 9 prípadoch varovný výstrel do vzduchu. Zbraň najčastejšie použili proti útočiacim zvieratám – psom, besným líškam a jedenkrát proti býkovi, ktorý napadol a usmrtil svojho majiteľa. Hrozba zbraňou a varovný výstrel do vzduchu boli použité v prípade, keď bol proti príslušníkovi obecnej polície vedený útok) a v prípadoch, aby sa zabránilo úteku prenasledovaným osobám, resp. v prípade, keď dve osoby nereagovali na ústnu výzvu a unikali z narušeného objektu, ktorý bol napojený na pult centrálnej ochrany.) Vzhľadom na počet vykonaných zákrokov Mestskej polície Michalovce (101) sa počet prípadov použitia zbrane (30) príslušníkmi uvedenej obecnej polície javí ako nadpriemerný, i keď z opisnej časti správy predmetnej obecnej polície vyplýva, že zbraň bola vo všetkých prípadoch použitá proti túlavým a agresívnym psom.  

V roku 2005 bolo zaregistrovaných 64 631 prípadov použitia donucovacích prostriedkov,) čo je takmer o 9 % viac ako v roku 2004. Z uvedeného počtu boli donucovacie prostriedky v dvoch prípadoch použité neoprávnene. V tejto súvislosti je potrebné uviesť, že počet prípadov použitia donucovacích prostriedkov je vo významnej miere determinovaný vysokým počtom prípadov použitia technického prostriedku na zabránenie odjazdu motorového vozidla (ďalej len „technický prostriedok“).  

Pri vykonaných zákrokoch príslušníkmi obecnej polície v roku 2005 došlo v 11 prípadoch k zraneniu osoby, pričom nebol zaznamenaný žiadny prípad usmrtenia osoby, voči ktorej zákrok smeroval a nedošlo ani k zraneniu či usmrteniu nezúčastnenej osoby. 

Pri uvedenom počte vykonaných zákrokov bola príslušníkmi obecnej polície v roku 2005 v 27 prípadoch spôsobená škoda na majetku, z toho v 11 prípadoch na majetku obce. 

V súvislosti s plnením úloh obecnej polície bolo zaregistrovaných 89 útokov na príslušníkov obecnej polície, čo je 40,2 %-ný pokles v porovnaní s rokom 2004. Z uvedeného počtu bol v 28 prípadoch príslušník obecnej polície zranený. 
	
2.4 Činnosť pri plnení úloh obecnej polície

	Pri plnení úloh obecnej polície bola v roku 2005 zákrokmi príslušníkov obecnej polície obmedzená osobná sloboda 2 068 osobám.) Príslušníci obecnej polície predviedli na útvar obecnej polície spolu 3 425 osôb,) čo je o takmer 16 % menej ako v roku 2004 a ďalších 1 198 osôb bolo predvedených na útvar Policajného zboru,) čo naopak predstavuje 18 %-ný nárast v porovnaní s rokom 2004. 
	
	Príslušníci obecnej polície sa v roku 2005 podieľali na vypátraní 221 hľadaných osôb, po ktorých bolo vyhlásené pátranie, čo v porovnaní s rokom 2004 predstavuje 24 %-ný nárast. Pri plnení úloh obecnej polície bolo nájdených 14 vecí, čo je naopak o takmer 90 % menej ako v roku 2004. Počet nájdených motorových vozidiel (32), po ktorých bolo vyhlásené pátranie, bol porovnateľný s rokom 2004.
 
2.5 Priestupky

V roku 2005 príslušníci obecnej polície zistili vlastnou činnosťou 266 143 priestupkov, čo predstavuje pokles o takmer 14 % v porovnaní s rokom 2004. Najvyšší počet zistených priestupkov bol zaznamenaný v Bratislavskom kraji (84 437) a naopak najnižší počet priestupkov zistili obecné polície v Banskobystrickom kraji (15 204). V uplynulom roku bolo na útvary obecných polícií oznámených 37 008 priestupkov, čo je v porovnaní s rokom 2004 o viac ako jednu pätinu menej. Z uvedeného vyplýva, že v minulom roku obecné polície zaznamenali spolu 303 151 priestupkov,) čo je o takmer 15 % menej ako v roku 2004.

Rozdiely v uvedených počtoch môžu byť do určitej miery dôsledkom skutočnosti, že obecné polície boli usmernením požiadané o uvádzanie počtu priestupkov riešených dohováraním osobitne, a teda tieto údaje by vo vyššie uvedených celkových počtoch nemali figurovať. Aj napriek usmerneniu nie všetky obecné polície pristúpili k vykazovaniu priestupkov riešených dohováraním osobitne, pretože v opisnej časti správy len 93 obecných polícií uviedlo predmetné údaje. Z uvedenej položky vyplynulo, že v minulom roku bolo vybavených 90 102 priestupkov dohováraním. 

V roku 2005 obecné polície v zmysle zákona o priestupkoch uložili) 5 738 priestupkov, počet ktorých zo všetkých zistených a oznámených priestupkov (ďalej len „registrované priestupky“) predstavoval 1,9 %-ný podiel. V rámci objasňovania priestupkov príslušníci obecnej polície odložili) spolu 4 325 priestupkov, čo predstavuje 1,4 %-ný podiel z celkového počtu registrovaných priestupkov. V roku 2005 príslušníci obecnej polície odovzdali) 4 291 priestupkov príslušnému orgánu, pričom podiel odovzdaných priestupkov z registrovaných priestupkov tvoril, podobne ako u odložených priestupkov, len veľmi nízku 1,4 %-nú mieru. Príslušníci obecnej polície predložili správu o výsledku objasňovania) o    11 268 priestupkoch príslušným správnym orgánom, ktoré tvorili 3,7 %-ný podiel z registrovaných priestupkov.

V roku 2005 bolo v blokovom konaní) prejednaných spolu 188 867 priestupkov. Uvedený počet predstavuje výraznú 62,3 %-nú časť z registrovaných priestupkov, ktoré obecné polície objasňovali v roku 2005, čo je v porovnaní s rokom 2004 takmer o 10 % viac. Výška finančnej hotovosti u priestupkov prejednaných v blokovom konaní predstavuje sumu 52 820 tis. Sk, čo je o takmer 13 % viac ako v roku 2004. Z uvedenej sumy boli uložené pokuty zaplatené na mieste vo výške 46 980 tis. Sk. Poslednú sledovanú kategóriu tvorili priestupky, ktoré boli prejednané v blokovom konaní vydaním bloku na pokutu nezaplatenú na mieste. Počet týchto priestupkov bol veľmi nízky (10 963 priestupkov) a tvorili 3,6 % z celkového počtu registrovaných priestupkov. Výška uložených pokút v tomto prípade dosiahla sumu 5 840 tis. Sk.

Z hľadiska jednotlivých skutkových podstát priestupkov, ktoré sú obecné polície oprávnené prejednávať, sú vo výkaze údajov sledované priestupky proti verejnému poriadku, priestupky proti občianskemu spolunažívaniu, priestupky proti majetku, priestupky proti bezpečnosti a plynulosti cestnej premávky, priestupky porušenia nariadení obce a ostatné priestupky. Vzhľadom na výrazné rozdiely zistené v počte uvedených priestupkoch sa k ich analýze a komparácii pristúpilo diferencovane.

2.5.1 Priestupky proti verejnému poriadku

Vychádzajúc z analýzy výkazu údajov je možné konštatovať, že v roku 2005 bolo vlastnou činnosťou obecných polícií zistených celkom 17 247 priestupkov proti verejnému poriadku,)  čo predstavuje relatívne nízku 6,4 %-nú časť zo všetkých zistených priestupkov. Na útvary obecných polícií bolo oznámených 5 734 priestupkov proti verejnému poriadku, ktoré tvoria 15,4 %-ný podiel z celkového počtu oznámených priestupkov. Z celkového počtu registrovaných priestupkov proti verejnému poriadku (22 981) bol vybavený najväčší počet priestupkov v blokovom konaní (takmer 48 %), za ktoré celková suma uložených pokút zaplatených na mieste dosiahla výšku 2 540 tis. Sk.

 V porovnaní s rokom 2004 je možné konštatovať, že príslušníci obecnej polície zistili vlastnou činnosťou v roku 2005 o 31 % predmetných priestupkov menej. Podobne bol zaznamenaný aj pokles v počte oznámených priestupkov proti verejnému poriadku, pretože na útvary obecnej polície bolo v roku 2005 oznámených o 16,3 % priestupkov menej ako  v roku 2004. 

Nízka miera zistených priestupkov proti verejnému poriadku ako aj nízky 7,6 %-ný podiel predmetných priestupkov z celkového počtu registrovaných priestupkov poukazuje na fakt, že uvedené priestupky nepatria medzi frekventovanú skupinu priestupkov riešených príslušníkmi obecných polícií. V tejto súvislosti je však potrebné uviesť, že ochrana verejného poriadku by mala patriť prioritne do pôsobnosti obce a od obecných polícií sa očakáva väčšia účasť na ich zisťovaní a odhaľovaní. Na druhej strane je treba uviesť, že počty priestupkov proti verejnému poriadku môžu byť do istej miery skreslené aj tým, že mnohé obce majú oblasť verejného poriadku upravenú nariadeniami obce, a teda príslušné ukazovatele môžu figurovať v počtoch priestupkov na úseku porušenia nariadení obce.
 
2.5.2 Priestupky proti občianskemu spolunažívaniu

Počet priestupkov proti občianskemu spolunažívaniu) (5 227) tvoril najnižšiu 1,7 %-nú časť zo všetkých registrovaných priestupkov, ktoré boli v roku 2005 riešené príslušníkmi obecnej polície. Z uvedeného počtu bolo vlastnou činnosťou zistených 1 504 priestupkov, čo predstavuje menej ako 1 %-ný podiel zo všetkých priestupkov zistených vlastnou činnosťou obecnej polície. Oznámených priestupkov proti občianskemu spolunažívaniu bolo 3 723 priestupkov, čo predstavuje 10 %-ný podiel z celkového počtu oznámených priestupkov na útvary obecných polícií. 

Aj v tejto oblasti došlo k výraznému posunu pri zisťovaní a odhaľovaní priestupkov, pretože v porovnaní s rokom 2004 došlo k  takmer 80 %-nému poklesu v počte priestupkov zistených vlastnou činnosťou obecnej polície.

2.5.3 Priestupky proti majetku

Počet priestupkov proti majetku) (14 306) tvorí z hľadiska všetkých registrovaných priestupkov veľmi nízku 4,7 %-nú časť a ešte nižší, len 1,6 %-ný podiel tvoria priestupky proti majetku z celkového počtu zistených priestupkov vlastnou činnosťou obecných polícií. Na druhej strane je potrebné poukázať na skutočnosť, že podiel priestupkov proti majetku z celkového počtu  oznámených priestupkov na útvary obecnej polície bol najvyšší (27,3 %-ný). Aj v tejto oblasti je nutné uviesť, že od obecných polícií sa očakáva výraznejšia účasť na vyhľadávaní priestupkov, ktoré svojím výskytom v spoločnosti patria medzi najfrekventovanejšie. 

V porovnaní s rokom 2004 sa počet oznámených priestupkov proti majetku na útvary obecnej polície znížil viac ako o jednu pätinu, avšak počet zistených priestupkov proti majetku poklesol len o 5 %. 

Z hľadiska objasňovania a riešenia uvedených priestupkov bol najväčší počet (45,1 %) vybavený v blokovom konaní, s celkovou sumou uložených pokút zaplatených na mieste 1 540 tis. Sk. 
2.5.4 Priestupky proti bezpečnosti a plynulosti cestnej premávky

Z analýzy výkazu údajov, podobne ako v roku 2004 vyplýva, že obecné polície sa pri objasňovaní a prejednávaní priestupkov zamerali predovšetkým na objasňovanie priestupkov proti bezpečnosti a plynulosti cestnej premávky) (ďalej len „dopravné priestupky“). V roku 2005 bolo na útvaroch obecných polícií registrovaných 153 523 dopravných priestupkov, čo tvorí 50,6 %-ný podiel z celkového počtu registrovaných priestupkov, čo je o takmer 5 % viac ako v roku 2004. Počet dopravných priestupkov zistených vlastnou činnosťou obecnej polície bol najvyšší (146 535) a tvoril 55 %-ný podiel zo všetkých zistených priestupkov. Počet dopravných priestupkov z celkového počtu oznámených priestupkov bol naopak výrazne nižší a predstavoval 18,9 %-ný podiel.

Z hľadiska objasňovania bolo 77 % uvedených priestupkov vybavených v blokovom konaní s celkovou sumou uložených pokút zaplatených na mieste vo výške 31 630 tis. Sk, čo predstavuje 12 %-ný nárast v porovnaní s rokom 2004. Uvedená suma uložených pokút zaplatených na mieste tvorila až dve tretiny z celkovej sumy uložených pokút. Naopak podiel dopravných priestupkov vybavených v blokovom konaní vydaním bloku na pokutu nezaplatenú na mieste tvoril z registrovaných dopravných priestupkov len 4,2 % s celkovou sumou pokút 3 360 tis. Sk. 

V porovnaní s rokom 2004 počet zistených dopravných priestupkov mierne poklesol o 4,4 %, avšak na druhej strane podiel týchto priestupkov zo všetkých registrovaných priestupkov narástol a prekročil hranicu 50 % a navyše sa zvýšil aj podiel zistených dopravných priestupkov zo všetkých zistených priestupkov o viac ako 5 %. Pri uvedenom druhu priestupkov je potrebné dodať, že dopravné priestupky jednotlivé obecné polície vykazujú aj medzi porušeniami nariadení obce, a teda je predpoklad, že ich skutočný počet je výrazne vyšší. 

2.5.5 Nariadenia obce

 	Medzi jednu zo základných úloh obecnej polície patrí vykonávanie a zabezpečenie dodržiavania nariadení obce. V tejto oblasti ide o celý rad priestupkov, ktoré sú ustanovené nariadeniami obcí, najčastejšie na úseku verejného poriadku, čistoty, životného prostredia, statickej dopravy, držania psov a pod. Celkový počet priestupkov porušenia nariadenia obce v roku 2005 bol 95 869 a tvoril 31,6 %-ný podiel z celkového počtu registrovaných priestupkov. Počet zistených priestupkov vlastnou činnosťou tvoril jednu tretinu zo všetkých zistených priestupkov a počet oznámených priestupkov porušenia nariadení obce mierne presiahol jednu pätinu z celkového počtu oznámených priestupkov na útvary obecnej polície.

Z hľadiska objasňovania bola takmer polovica (49,5 %) priestupkov porušenia nariadenia obce vybavovaných v blokovom konaní s celkovou sumou uložených pokút zaplatených na mieste vo výške 9 810 tis. Sk. 

V porovnaní s rokom 2004 bolo zistených o jednu pätinu priestupkov porušenia nariadenia obce menej a počet oznámených priestupkov bol nižší takmer o jednu štvrtinu.

2.5.6 Ostatné priestupky

V roku 2005 bolo registrovaných 11 245 ostatných priestupkov, čo predstavuje 3,7 %-ný podiel zo všetkých priestupkov. Z uvedeného počtu zistené priestupky tvoria 3,2 %-ný podiel z celkového počtu zistených priestupkov a oznámené priestupky 7,1 %-ný podiel z celkového počtu oznámených priestupkov. Vzhľadom na nízke počty ako aj na nemožnosť bližšej špecifikácie uvedenej skupiny priestupkov táto oblasť nebola bližšie analyzovaná.

Z vyššie uvedenej analýzy priestupkov za rok 2005 vyplynulo, že obecné polície vo svojej pôsobnosti vybavovali menší počet oznámených priestupkov, ale aj (u niektorých druhov priestupkov) výrazne nižší počet priestupkov, ktoré boli zistené vlastnou činnosťou obecnej polície. 

Podobne ako v roku 2004 sa obecné polície zamerali v najväčšej miere na zisťovanie a odhaľovanie dopravných priestupkov, pričom u niektorých ukazovateľoch týkajúcich sa uvedených priestupkov bol zaznamenaný mierny nárast. Jedným z nich je nielen zvýšenie podielu dopravných priestupkov na viac ako polovicu zo všetkých zistených priestupkov, ale aj zvýšenie celkovej sumy za uložené pokuty zaplatené na mieste riešené v rámci blokového konania, ktorá aj napriek celkovému poklesu týchto priestupkov v porovnaní s rokom 2004 mierne narástla. V tejto súvislosti je potrebné dodať, že suma z pokút zaplatených na mieste zostáva predmetom príjmov obce. 

Na záver tejto časti je potrebné uviesť, že konkrétne úlohy a zameranie jednotlivých obecných  polícií určujú samotné obce prostredníctvom starostov obcí. Z toho vyplýva, že zostáva na posúdení zainteresovaných osôb, akým spôsobom budú obce participovať na obecných veciach verejného poriadku, do ktorých patrí nielen oblasť dopravných priestupkov, ale celá šírka priestupkov a iných protispoločenských konaní.

2.6 Ďalšia činnosť obecných polícií

Činnosť obecných polícií bola v roku 2005, podobne ako v predošlom období,  ovplyvnená viacerými faktormi. Na jednej strane je to vývoj bezpečnostnej situácie v jednotlivých obciach analyzovaný na základe vlastných zistení obecnej polície, ale aj narastajúceho počtu oznámení a podnetov od občanov o páchaní protispoločenskej činnosti na území obce. Na strane druhej sú to početné stavy jednotlivých obecných polícií, ktoré sú mnohými náčelníkmi obecných polícií hodnotené ako nepostačujúce. Z uvedeného vyplýva, že obecné polície svoju činnosť prispôsobujú aktuálnej bezpečnostnej situácii v obci, avšak táto je často limitovaná personálnymi možnosťami obecných polícií. Dôsledkom nie vždy naplnených početných stavov obecných polícií sú hliadkové služby plánované najmä iba na najrizikovejšie oblasti obce a ak to možnosti obecnej polície dovoľujú, posilňujú sa hliadkové služby v čase a na miesta s vysokým rizikom vzniku protispoločenskej činnosti. Konkrétne ide o hliadkovú činnosť v nočných hodinách v okolí reštauračných a pohostinských zariadení, diskobarov, v čase vyplácania sociálnych dávok, v čase skončenia nočnej zmeny vo výrobných podnikoch, v okolí autobusových staníc a pod. Pri vyššie uvedených činnostiach je  nutné poznamenať, že tieto sú realizované pri plnení mnohých ďalších úloh, ktoré vyplývajú z postavenia obecnej polície ako poriadkového útvaru obce.

Medzi ďalšiu, veľmi častú činnosť príslušníkov obecných polícií, ktorá odčerpáva sily a prostriedky obecných polícií pre plnenie iných úloh, patrí doručovanie doporučených zásielok viacerých inštitúcií. V mnohých prípadoch ide o doručovanie zásielok najmä do rómskych osád, ktoré je sťažené tým, že jednotlivé obydlia nie sú označené a tieto oblasti sú vylúčené od doručovania na základe rozhodnutia poštových riaditeľstiev.

Pre efektívnejšie plnenie úloh obecnej polície 15 obcí zriadilo aj tzv. „cyklohliadky“,    kde na výkon hliadkovej činnosti príslušníci obecnej polície používajú „služobné“ bicykle.    V 23 obecných políciách používajú pri plnení úloh služobné psy, ktoré sú zväčša používané v rámci hliadkovej činnosti, ako aj v rámci bezpečnostných opatrení pri zabezpečovaní spoločenských, kultúrnych a športových podujatí. Niektoré obecné polície v rámci preventívnych aktivít zorganizovali pre občanov obce ukážky kynológie.

Na zabezpečenie verejného poriadku v obci využíva 58 obecných polícií kamerové monitorovacie systémy. Ako vyplýva z doručených správ, obecné polície hodnotia používanie kamerových monitorovacích systémov kladne, pretože sa počet priestupkov a trestných činov na miestach, kde sú kamery nainštalované, znížil a mnohé obce rozširujú ich počet. Aj naďalej je však nutné mať na zreteli, že v týchto prípadoch ide často iba o presun protispoločenskej činnosti na perifériu alebo iné miesta v obci. Pozitívnou sa javí skutočnosť, že pre obsluhu kamerových monitorovacích systémov obce zamestnávajú aj občanov so zníženou pracovnou schopnosťou, ktorým vytvorili tzv. „chránené dielne“.

V rámci ochrany majetku obce, majetku občanov, ako aj iného majetku v obci 31   obecných polícií využíva pulty centrálnej ochrany, príp. ďalšie využívajú vyvedenie signálu na mobilný telefón.  

Obecné polície postupne zavádzajú nové rovnošaty v súlade s vyhláškou.) Stav prestrojenia obecných polícií novou rovnošatou k 1. januáru 2006 je asi 23 %– ný. Mnohé obecné polície zavádzajú aj tzv. „poľnú, maskáčovú, resp. zásahovú rovnošatu v modrom vyhotovení“. Viaceré obecné polície používajú pri plnení úloh obecnej polície aj nepriestrelné vesty a prilby, taktické vesty, protiúderové skelety a ochranné prilby.
 
2.6.1 Spolupráca obecných polícií s inými orgánmi 

Spoluprácu obecnej polície s inými orgánmi upravuje zákon o obecnej polícii.) Obecné polície pri plnení svojich úloh spolupracujú so širokým spektrom orgánov štátnej správy.

V rámci spolupráce s miestne príslušnými obvodnými oddeleniami Policajného zboru okresných riaditeľstiev Policajného zboru príslušníci obecných polícií vykonávali najmä spoločné hliadky v oblastiach s vyšším výskytom protispoločenskej činnosti. Významnou skutočnosťou sa javí aj spolupôsobenie obecných polícií pri zabezpečovaní dopravno-bezpečnostných akcií Policajného zboru (napr. akcia JASTRAB), pri riadení a zabezpečovaní plynulosti cestnej premávky počas konania väčších spoločenských podujatí organizovaných v obci, ako aj pri zabezpečovaní miest dopravných nehôd a pod. 
  
Pri zabezpečovaní obecných vecí verejného poriadku v obci obecné polície aktívne participovali aj v oblasti kontroly stavu obecných komunikácií, dopravných značení a zariadení na obecných komunikáciách, ako aj pri odstraňovaní vrakov motorových vozidiel z parkovísk a verejných priestranstiev. 

Obecné polície v spolupráci s veterinárnymi lekármi realizovali odchyt túlavých a zabehnutých psov, pričom viacerí príslušníci obecnej polície k tomu absolvovali školenie v Ústave vzdelávania veterinárnych lekárov v Košiciach. Niektoré obecné polície sa spolupodieľali na spravovaní karanténnej stanice na dočasné prechovávanie zabehnutých a túlavých psov. 

Obecné polície pri plnení svojich úloh spolupracovali aj s ďalšími orgánmi obecných úradov a obvodných úradov. Poskytli spoluprácu orgánom zdravotnej správy napr. pri dostavení sa maloletých osôb na zdravotné prehliadky a očkovanie, asistovali pri prevoze psychicky chorých osôb do zdravotníckych zariadení a poskytli viaceré asistencie lekárom a pod. 

V rámci ochrany životného prostredia v obci príslušníci obecných polícií odhaľovali a preverovali zakladanie nepovolených skládok odpadu a kontrolovali ich odstránenie. Na základe vlastných zistení, ako aj podnetov od občanov, príslušníci obecnej polície odhalili viaceré nedovolené odbery elektrickej energie a riešili priestupky na úseku nepovolenej ťažby dreva. 

Obecné polície spolupôsobili pri riešení mimoriadnych udalostí vzniknutých v obciach, najmä pri likvidácii požiarov, vyliatí vodných tokov, snehovej kalamite a pod.

V mnohých obciach bola v roku 2005 spolupráca medzi mimovládnymi organizáciami a obecnými políciami na veľmi dobrej úrovni, čo sa prejavilo najmä organizovaním rôznych preventívnych aktivít, napr. v oblasti poskytovania pomoci týraným osobám, deťom, bezdomovcom a pod. 

O kvalitnej spolupráci obecných polícií s občanmi obce nasvedčujú viaceré správy, v ktorých na túto skutočnosť poukázali náčelníci obecných polícií. V niektorých obciach viacerých občanov finančne odmenili za spoluprácu na úseku podania presnej, adresnej  a kvalitnej informácie ohľadne lúpežného prepadnutia, vlámaní,  poškodenia cudzej veci a pod.

2.6.2 Preventívne opatrenia realizované obecnými políciami

Preventívne aktivity obecných polícií v roku 2005 spočívali predovšetkým v organizovaní besied so žiakmi a študentmi na všetkých typoch škôl, zameraných na predchádzanie páchania trestnej a inej protispoločenskej činnosti, ako aj na  dôsledky takéhoto konania. Medzi najznámejší preventívny projekt zameraný na deti školského veku, na ktorom participujú mnohé obecné polície, patrí projekt „Správaj sa normálne“. Mladí ľudia sa prostredníctvom príslušníkov obecných polícií mohli dozvedieť okrem iného aj o rizikách pôsobenia siekt a iných nepovolených hnutí vyvíjajúcich činnosť na území obce. Pre deti, ktoré sa aktívne zapájali do aktivít Mestskej polície Nové Zámky, bol touto obecnou políciou zorganizovaný letný tábor „Priateľ polície“. Medzi preventívne aktivity v rámci sekundárnej prevencie protispoločenskej činnosti patria individuálne rozhovory príslušníkov obecných polícií s maloletými a mladistvými osobami pri odhalení ich protispoločenskej činnosti a v prípadoch vyhýbania sa povinnej školskej dochádzke. V rámci prevencie pred vznikom alkoholizmu a iných závislostí obecné polície vykonávali kontrolné akcie zamerané na podávanie alkoholu mladistvým a maloletým osobám v reštauračných a pohostinských zariadeniach. 

V medziach primárnej prevencie viktimácie obecné polície organizovali besedy so seniormi, ženami a inými skupinami vo väčšej miere ohrozenými protispoločenskou činnosťou. Zaujímavou preventívnou aktivitou bola realizácia bezplatného kurzu sebaobrany pre ženy, organizovaného Mestskou políciou Nové Zámky. Obecné polície prostredníctvom regionálnych a obecných novín, televízií a rádií poskytovali občanom rady ako sa bezpečne správať v  nebezpečných situáciách a ako sa vyhýbať rizikovým miestam a situáciám. Na veľkých spoločenských a iných podujatiach boli občanom distribuované aj viacjazyčné informačné letáky, v ktorých oboznamovali občanov, ako sa chrániť pred páchateľmi konkrétneho druhu trestnej činnosti. 

Príslušníci obecných polícií v rámci situačnej prevencie kriminality a inej protispoločenskej činnosti denne počas školského roka vykonávali hliadkovú činnosť v ranných a poobedňajších hodinách v okolí škôl a školských zariadení s cieľom predchádzania šikanovania, ako aj vzniku dopravných nehôd. Pri viacerých obecných políciách pracovali skupiny tzv. „aktivačných pracovníkov“ a „poriadkové hliadky“, často zložené z rómskych občanov, ktoré sa spolupodieľajú na ochrane verejného poriadku, najmä v okolí predškolských a školských zariadení a iných verejných objektov. Niektoré hliadky sprevádzali rómske deti do škôl, aby zabránili ich napadnutiu. Vo viacerých obciach pôsobili tzv. „nočné havrany“,    t. j.  dobrovoľné hliadky zložené z rodičov dospievajúcich detí, ktorí monitorovali nebezpečné miesta v nočných hodinách a spolupracovali s miestnou obecnou políciou. Zaujímavou formou prevencie sa javia tri prenosné figuríny príslušníkov obecnej polície, ktoré využíva Mestská polícia Prievidza pri zabezpečovaní bezpečnosti a plynulosti cestnej premávky.

3. Záver

Pri vyhodnocovaní obsahovej stránky zaslaných správ bolo zistené, že obecné polície Kráľovský Chlmec, Veľké Kapušany, Kováčová a Mestská polícia Mesta Kysucké Nové Mesto vykonávali svoju činnosť aj na území iných obcí. Vzhľadom na to, že podľa § 2 zákona o obecnej polícii je obecná polícia oprávnená plniť svoje úlohy len na teritóriu obce, ktorá je zriaďovateľom obecnej polície, boli v tejto veci podané podnety na miestne príslušné okresné prokuratúry. V rovnakej súvislosti bol ministerstvom zaslaný podnet na Okresnú prokuratúru v Spišskej Novej Vsi vo veci nariadenia obce Hrabušice, ktoré upravovalo činnosť obecnej polície Hrabušice aj mimo územia obce. Okresná prokuratúra v Košiciach podala voči predmetnému nariadeniu obce Hrabušice protest prokurátora.   

Pri vyhodnocovaní správy o činnosti obecnej polície Svodín bolo zistené, že v uvedenej obci bola zriadená a pôsobí „Vlastná ochrana obce Svodín“, ktorá je riadená „vedením“ obecnej polície a disponuje donucovacími prostriedkami - putá a obušok. Obec Svodín bola  následne požiadaná o doplnenie údajov a informácií dotýkajúcich sa právneho postavenia a činnosti „Vlastnej ochrany obce Svodín“. V odpovedi obce Svodín bolo uvedené, že činnosť „Vlastnej ochrany obce Svodín“ je vymedzená v zmysle zákona č. 473/2005 Z. z. o poskytovaní služieb v oblasti súkromnej bezpečnosti a o zmene a doplnení niektorých zákonov. Úrad súkromných bezpečnostných služieb Prezídia Policajného zboru následne v obci Svodín vykonal štátny dozor,) z ktorého bol spracovaný záznam) so záverom, že nebolo zistené porušenie vyššie citovaného zákona a nazvanie pracoviska zabezpečujúceho verejný poriadok „vlastnou ochranou“ možno považovať za administratívny nedostatok, ktorý by obec Svodín mala dať do súladu so všeobecne záväznými právnymi predpismi.  

V súvislosti so spracovaním Správy o činnosti obecných polícií v Slovenskej republike za rok 2004 nastala potreba novelizácie vyhlášky,) najmä v oblasti výkazu údajov a opisnej časti. Vzhľadom k tomu, že tieto zmeny mali byť realizované v nadväznosti na očakávané schválenie novely zákona SNR č. 372/1990 Zb. o priestupkoch v znení neskorších predpisov, ku ktorému však v priebehu roka 2005 nedošlo, ministerstvo k predmetnej novelizácii pristúpi až po uvedených zmenách. V čase spracovania predmetnej správy bola predmetná novela zákona v legislatívnom procese Národnej rady Slovenskej republiky.